Paris
Paris er i Iliaden og andetsteds ofte kaldet Alexandros, i græsk mytologi søn af kong Priamos i Troja. Af de tre gudinder Hera, Athena og Afrodite udpegede Paris Afrodite som den smukkeste (se også Eris). Hun lod ham til gengæld vinde den skønne Helenas kærlighed. Men Helena var allerede gift med kong Menelaos, og da Paris bortførte hende, førte det til udbruddet af Den Trojanske Krig. Paris' dom har siden antikken været et hyppigt anvendt motiv i billedkunsten.